**Manuel Seoane París**, nado en Madrid o 18 de marzo de 1987, é un guitarrista de rock e heavy metal madrileño, de orixe galega.

Fíxose coñecido como guitarrista de Ars Amandi e en 2009 creou o seu propio grupo, chamado Burning Kingdom. Posteriormente formou parte de Lujuria durante un par de anos e en 2016 entrou nas bandas Bürdel King, proxecto de Txus di Fellatio paralelo a Mägo de Oz, e Sinbreed, con varios membros de Blind Guardian.

Dende 2018 é membro oficial de Mägo de Oz e dende 2020 tamén do supergrupo Alderaan.

Traxectoria
-----------

### Inicios

Naceu en Madrid no seo dunha familia galega, orixinaria do concello de Vilasantar. Aos 8 anos de idade ingresou na canteira do Real Madrid, permanecendo no equipo catro anos, antes de fichar polo Atlético de Madrid. Pronto substituíu o fútbol pola súa outra gran paixón: a música. O seu pai comproulle a súa primeira guitarra e aos 13 anos formou o seu primeiro grupo, Amianto, xunto ao seu irmán máis vello, Brais, o baixista David Noisel, e dous compañeiros máis. Comezou estudando flamenco, estivo en varias academias de música e recibiu clases de guitarra eléctrica durante anos de Tony Hernando, guitarrista entre outros de Saratoga.

En 2005 publicou a súa primeira maqueta como solista. Levaba por título *Into My Universe*, e constaba de cinco cortes totalmente instrumentais e un cantado por el mesmo.

### Ars Amandi e Ibero American Guitar Masters (2006-2009)

En 2006 entrou xunto a Noisel na banda Ars Amandi, liderada polo abulense Dani Aller. Tras os seus primeiros concertos por toda a xeografía española coa nova formación, o quinteto entrou aos estudos "El Cielo" de Madrid para gravar o cuarto traballo da banda (o primeiro a nivel profesional para Manuel Seoane), que levou por título *Desterrado entre sueños*, producido por Manolo Arias e editado por Pies Records. O disco levounos a unha longa xira por España e por practicamente todos os grandes festivais estatais. Ao remate da xira, a banda entrou nun período de inactividade por problemas coa compañía discográfica.

En 2009 e aproveitando a parada da banda española, Manuel Seoane foi chamado a compartir escenario co guitarrista arxentino Pablo Soler, na que foi a primeira gran xira internacional de Seoane. A xira, chamada Ibero American Guitar Master, abrangueu Arxentina, Bolivia, Chile, o Uruguai, o Paraguai e Ecuador ao longo de dous meses.

Á súa volta do continente americano, no ano 2010, e antes de embarcarse no seu proxecto en solitario, gravou un disco máis para Ars Amandi. Este levou por título *El rincón de los deseos* e nesta ocasión foi producido por Jorge Escobedo, guitarrista da banda Söber, nos Estudos Oasis, en Madrid. En marzo de 2010, tras o concerto de presentación na capital española, Seoane decidiu abandonar a banda.

### Burning Kingdom (2009-2014)

A finais de 2008 deu forma á súa propia banda con Dagarod García como vocalista. O primeiro álbum da banda, *Livin' Now*, foi gravado nos Estudos Rimshot, situados en Pozuelo de Alarcón. Cun estilo máis próximo ao hard rock, constou de nove temas, sete deles en inglés e dous instrumentais, compostos todos excepto un polo propio Seoane. Saíu á venda o 11 de xuño de 2009 vía DFX Records. Percorreron o país nunha xira e fixeron de abreconcertos para L.A. Guns nalgúns concertos en Europa. Ademais o disco foi distribuído no Xapón por Hitman Records.

A banda regresou aos estudos Rimshot no verán de 2010 para comezar a gravar o seu segundo álbum, que saíu á venda en febreiro de 2011 co nome "Down to the Road". Nesta ocasión a produción correu a cargo do propio Manuel Seoane e foi editado por Santo Grial Producciones. Foi distribuído de novo no Xapón por Hitman Records. O quinteto saíu de novo á estrada ao longo de 2011 para presentar o álbum en España, pero cara a setembro comezou a haber algunhas discrepancias entre Seoane e algúns dos seus compañeiros. En decembro deron o seu último concerto coa formación que ata entón constituía a banda, cambiando logo Seoane a todos os músicos.

Foi a Suecia en busca de músicos escandinavos á vez que comezou a escribir cancións para un terceiro disco. Deste xeito recrutou a Johnny Benson para o posto de batería, a Joacin Sandin para o baixo e a Rasmus Ehrborn para a guitarra rítmica e os teclados. En xaneiro de 2013 confirmouse que o novo cantante sería o norteamericano Danny Vaughn, procedente da banda neoiorquina Tyketto. O 12 de setembro dese mesmo ano lanzouse o seu primeiro sinxelo "Watching As It Burns", acompañado dun videoclip feito e dirixido por Mario Ruiz e a súa compañía Krea Films. O disco, titulado *Simplified*, foi producido por David Martínez e saíu á venda en toda Europa e no Xapón simultaneamente en outubro, acompañado dunha gran campaña promocional e unha extensa xira. En España só chegaron a tocar en Madrid, Barcelona e Villena, dentro do festival Leyendas del Rock. Dende 2014 o grupo entrou nun período de inactividade.

### Lujuria (2013-2015)

Paralelamente ao seu traballo con Burning Kingdom, Seoane uniuse a Lujuria como guitarrista solista, substituíndo a Julito, que se viu obrigado a deixar a banda por mor dunha enfermidade. Debutou con dita banda en xullo de 2013 en Portugal ante máis de 10.000 persoas nunha noite na que compartiron escenario con Saratoga e Saxon. Despois deste concerto viñeron unha longa lista de festivais e concertos por España, Ecuador, Costa Rica, México e máis países latinoamericanos. En decembro de 2014 a banda ingresou nos estudios Traste Cero para gravar un EP titulado *Esta noche manda mi polla*. Constou de catro temas, coa música composta integramente por Seoane, correndo as letras a cargo de Óscar Sancho. Saíu á venda en febreiro de 2015 co selo Maldito Records. En xuño de 2015 a banda e o guitarrista decidiron separar os seus camiños, dando o seu último concerto xuntos en Ávila.

### Sinbreed e Bürdel King (2016-actualidade)

En 2016 incorporouse a dúas bandas: Bürdel King, liderada por Txus di Fellatio, batería e líder de Mägo de Oz, e o grupo alemán Sinbreed, formado por varios membros de Blind Guardian e onde entrou substituíndo a Marcus Siepen.

En outubro dese mesmo ano publicou con Bürdel King o disco *Si Dios está en todas partes… ¡Fuego a discreción!*. En 2018 publicouse o cuarto disco de Sinbreed, o primeiro con Manuel Seoane na guitarra, titulado *IV*.

### Mägo de Oz (2018-actualidade)

En novembro de 2018 Mägo de Oz anunciou oficialmente a través da súa páxina web que Manuel Seoane pasaría a formar parte da banda permanentemente como terceiro guitarrista. Levaba colaborando con eles dende 2012, cando participou no seu disco *Hechizos, pócimas y brujería*, e dende entón colaborou en varios traballos máis do grupo. En 2019 publicaron o disco *Ira Dei*, o primeiro con Seoane como membro oficial.

### Alderaan (2020-actualidade)

A finais de 2020 anunciouse a formación dun novo supergrupo, integrado polos guitarristas Manuel Seoane e Pablo García (WarCry), o batería Txus di Fellatio (Mägo de Oz, Bürdel King), a vocalista Patricia Tapia (Mägo de Oz), o baixista Niko del Hierro (Saratoga, Ñu, Barón Rojo) e o teclista galego Manuel Ramil (WarCry, Avalanch).

### En solitario (2017-actualidade)

En mazo de 2017 publicou o seu primeiro disco en solitario, de título *Insanity*. Constou de 11 temas, todos eles instrumentais.

### Colaboracións

Ten colaborado con numerosos grupos e artistas como Mercury Rex, Gauntlet, Ánima Barroca, Sacramento ou Debler, ademais de en varios álbums de Mägo de Oz, antes de entrar a formar parte oficialmente da banda. En 2016 participou na gravación da terceira parte da ópera rock *Legado de una tragedia* e en 2019 tamén da cuarta, que levou por subtítulo *El secreto de los templarios*.

Escolas de música
-----------------

En 2015 abriu no distrito madrileño de Chamberí unha academia de guitarra chamada Rock Guitar Experience. En 2018 abriu na Coruña outra academia de guitarra co mesmo nome.

Discografía
-----------

### En solitario

* *Into My Universe* (2005, maqueta)
* *Insanity* (2017).

### Ars Amandi

* *Desterrado entre sueños* (2006)
* *El rincón de los deseos* (2010)

### Burning Kingdom

* *Livin' Now* (2009)
* *Down To The Road* (2011)
* *Simplified* (2013)

### Lujuria

* *Esta noche manda mi polla* (2015)

### Bürdel King

* *Si Dios está en todas partes… ¡Fuego a discreción!* (2016)

### Sinbreed

* *IV* (2018)

### Mägo de Oz

* *Ira Dei* (2019)
* *Bandera negra* (2021)

### Colaboracións

* *SouthAfrica World Cup* (2010)
* *Aor Fo Japan* (Recompilatorio, 2011)
* *Instinto Animal* (Mercury Rex, 2012)
* *Stubburn* (Gauntlet, 2012)
* *Hechizos, pócimas y brujería* (Mägo de Oz, 2012)
* *El Camino de Hades* (Ánima Barroca, 2012)
* *Celtic Land* (Mägo de Oz, 2013)
* *A Sangre y Fuego* (Sacramento, 2014)
* *Finisterra Opera Rock* (Mägo de Oz, 2015)
* *Legado de una tragedia III* (Varios, 2016)
* *Diabulus in Opera* (Mägo de Oz, 2017)
* *Adictium* (Debler, 2019)
* *Legado de una tragedia IV: El secreto de los templarios* (Varios, 2019)

Notas
-----

1. 1 2  "RGE A CORUÑA". *rockguitarexperience.com* (en castelán). Consultado o 6 de abril de 2021.
2. ↑  *Veciños San Vicente (Vilasantar, A Coruña)* (Youtube). 22 de abril de 2019. Consultado o 6 de abril de 2021.
3. 1 2  "MANUEL SEOANE: "Las armonías de Mozart o Paganini son las que se aplican al heavy y al rock"" (en castelán). 30 de decembro de 2009. Consultado o 6 de abril de 2021.
4. ↑  "Manuel Seoane - Into my Universe" (en castelán). 21 de febreiro de 2006. Consultado o 6 de abril de 2021.
5. ↑  ""Desterrado entre Sueños", nuevo álbum de Ars Amandi" (en castelán). 17 de agosto de 2006. Consultado o 6 de abril de 2021.
6. ↑  "Ars Amandi vuelve con un nuevo EP" (en castelán). 2 de xullo de 2015. Consultado o 6 de abril de 2021.
7. ↑  "ARS AMANDI: MANUEL SEOANE ABANDONA EL GRUPO" (en castelán). 25 de marzo de 2010. Consultado o 6 de abril de 2021.
8. 1 2  "Burning Kingdom - Livin' Now" (en castelán). 22 de xullo de 2009. Consultado o 6 de abril de 2021.
9. ↑  "Burning Kingdom : Down To The Road // Santo Grial Records" (en castelán). 13 de febreiro de 2011. Consultado o 6 de abril de 2021.
10. ↑  "Entrevista a Manuel Seoane de Burning Kingdom" (en castelán). 13 de novembro de 2013. Arquivado dende o orixinal o 18 de abril de 2021. Consultado o 6 de abril de 2021.
11. ↑  "El cantante Danny Vaughn (TYKETTO) se une a la nueva banda BURNING KINGDOM del guitarrista Manuel Seoane" (en castelán). 18 de xaneiro de 2013. Consultado o 6 de abril de 2021.
12. ↑  "Portada y fecha de lanzamiento de Simplified, el nuevo disco de Burning Kingdom" (en castelán). 9 de setembro de 2013. Consultado o 6 de abril de 2021.
13. ↑  "BURNING KINGDOM tocarán en Madrid y Barcelona" (en castelán). 16 de xaneiro de 2014. Consultado o 6 de abril de 2021.
14. ↑  "LUJURIA – ESTA NOCHE MANDA MI POLLA" (en castelán). Consultado o 6 de abril de 2021.
15. ↑  "MANUEL SEOANE se une a los alemanes SINBREED" (en castelán). 31 de marzo de 2016. Consultado o 6 de abril de 2021.
16. ↑  "Burdel King – ‘Si Dios está en todas partes… ¡Fuego a discreción!’" (en castelán). 28 de outubro de 2016. Consultado o 6 de abril de 2021.
17. ↑  "Nuevo disco y tema de adelanto de Sinbreed" (en castelán). 2 de outubro de 2018. Consultado o 6 de abril de 2021.
18. ↑  "MÄGO DE OZ – Ya es oficial: Manuel Seoane se incorpora como tercer guitarrista a la banda" (en castelán). 1 de decembro de 2018. Consultado o 6 de abril de 2021.
19. ↑  "MÄGO DE OZ – Hechizos, Pócimas y Brujerías" (en castelán). 7 de decembro de 2012. Consultado o 6 de abril de 2021.
20. ↑  Kilmister, Irene (12 de marzo de 2019). "MÄGO DE OZ – Ira Dei" (en castelán). Consultado o 6 de abril de 2021.
21. ↑  "Alderaan, nueva banda con miembros de Warcry, Saratoga, Avalanch y Mägo de Oz" (en castelán). 6 de novembro de 2020. Consultado o 6 de abril de 2021.
22. ↑  "Crítica de Manuel Seoane – Insanity" (en castelán). 30 de setembro de 2017. Consultado o 6 de abril de 2021.
23. ↑  "Manuel Seoane" (en castelán). 22 de marzo de 2017. Consultado o 6 de abril de 2021.
24. ↑  "Rock Guitar Experience inaugura su escuela de guitarra con éxito de asistencia" (en castelán). 25 de marzo de 2015. Consultado o 6 de abril de 2021.

Véxase tamén
------------

### Ligazóns externas

* Datos do guitarristal en metal-archives.com *(en inglés)*.

|  |  |
| --- | --- |
| Control de autoridades | 
* Wd: Q24075915
* WorldCat
* VIAF: 315538503
* BNE: XX5400232
* Discogs: 4290195
* Metal Archives: 71554
* MusicBrainz: ID
* Songkick: 1525465

 |